Зы цIыхуми куэд хузэфIокI
Шэрэдж районым хыхьэ Аушыджэр (Дыгъужьыкъуей) къуажэм щыщ Къардэн Альберт щIэблэр гъэсэным егугъу, а IуэхумкIэ щапхъэ хъу егъэджакIуэхэм ящыщщ.
Къардэным КъБКъУ-м спортымкIэ и факультетыр 1992 гъэм къиухащ. Езым зэрыжиIэмкIэ, ар нэхъыбэу зыщIэхъуэпсар хабзэхъумэ IуэхущIапIэ гуэрым щылэжьэнырт, арщхьэкIэ и адэ-анэр игъэщIэхъуфакъым — зы илъэскIэ нэхъ мыхъуми егъэджакIуэу лэжьэну ахэр къелъэIуати, Альберт щIалэгъуалэм яхэтурэ и IэщIагъэм дихьэхыжащ, и IэнатIэр ихъуэжыным афIэкIаи егупсысыжакъым (илъэс 20-м щIигъуауэ а лэжьыгъэм пэ- рытщ).
А зэманым къриубыдэу абы спортым куэд дригъэхьэхащ, ар IэщIагъэу къыхэзыхахэри Аушыджэрым щымащIэкъым. КъэзыцIыхум ар щIэблэм я щапхъэу зэрыщытыр къыха- гъэщ.
2012 гъэм Къардэн Альберт пашэ щыхъуащ Шэрэдж районым щекIуэкIа «Илъэсым и егъэджакIуэ» зэпеуэм. И Iуэху бгъэдыхьэкIэмрэ ныбжьыщIэхэм зэрадэлажьэ Iэмалхэмрэ я щIэщыгъуагъэр къэпщытакIуэхэм къалъытащ абы щыгъуэм. Псалъэм папщIэ, 2006 гъэм абы къызэригъэпэщащ «Хэкупсэ» зыфIища зэгухьэныгъэр. Абы хэт ныбжьыщIэхэм (7 — 11-нэ классхэм щIэсхэр) сыт щыгъуи ехъулIэныгъэфIхэр къыщагъэлъагъуэ республикэ, урысейпсо зэхьэзэхуэхэм: япэ увыпIэр къыщахьащ Белгород къалэм щекIуэкIа «Дзэ. Хэку. Къалэн» урысейпсо зэхьэзэхуэм, жыджэру зыкъыщагъэлъэгъуащ Рязань, Краснодар, Анапэ щекIуэкIа зэпеуэхэми. Къапщтэмэ, иужьрей илъэсищым къриубыдэу Къардэным и гъэсэн 20-м нэблагъэ урысейпсо зэхьэзэхуэхэм хэтащ икIи ехъулIэныгъэ хъарзынэхэр зыIэрагъэхьащ. 2011 гъэм Альберт иIыгъа 7-нэ классыр спорт и лъэныкъуэкIэ районым щынэхъыфIу къалъытащ.
Зы илъэси къанэркъым Къардэн Альберт и гъэсэнхэм ехъулIэныгъэ гуэрхэр зыIэрамыгъэхьэу. Абы и «Хэкупсэ» клубыр Къэбэрдей-Балъкъэрым щыIэ спорт IуэхущIапIэ куэдым ядолажьэ, зэпеуэхэр къыщызэрагъэпэщкIэ зочэнджэщ. КъБР-м и ДОСААФ-р, Афган зауэм хэтахэм я зэгухьэныгъэр, «Хэкупсэ» клубыр — мыхэр я къару зэхэлъу щIэблэ узыншэ — лъэпкъым, къэралым хуаIэ лъагъуныгъэр куууэ, я блэкIар ящымыгъупщэу, нэгъуэщI лъэпкъхэм ящыщхэм пщIэ хуащIу — къэгъэтэджыным йогугъу.
Къардэн Альберт КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм и щIыхь тхылъхэр къыхуагъэфэщащ, «Урысейм и хэкупсэ», «Афганистаным советыдзэхэр къызэрикIыжрэ илъэс 20 ирокъу» медалхэр къратащ.
Джатэжьей Рузаннэ.
